b'\n_START_ARTICLE_\nPesni\xc5\xa1ki turnir\n_START_PARAGRAPH_\nPesni\xc5\xa1ki turnir je nate\xc4\x8dajni izbor za izvirne neobjavljene slovenske pesmi, ki obstaja od leta 2001, od leta 2006 pa ga prireja Zalo\xc5\xbeba Pivec. Poteka v ve\xc4\x8d krogih, zmagovalec si pridobi naslov vitez oz. vitezinja poezije in kovano vrtnico. Prireditev se pogosto omenja kot "edina vseslovenska literarna nagrada, ki se podeljuje v Mariboru".\n_START_SECTION_\nFinalisti\n_START_PARAGRAPH_\nV 19-ih izvedbah Pesni\xc5\xa1kih turnirjev se je v finale uvrstilo 167 razli\xc4\x8dnih pesnikov. 40 se jih je v finale uvrstilo vsaj dvakrat, med njimi jih je bilo 9 finalistov trikrat, ena \xc5\xa1tirikrat, trem pa je to uspelo kar petkrat. To so \xc5\xbdeljko Perovi\xc4\x87 (vitez poezije 2015, bil pa je finalist \xc5\xbee na prvem turnirju leta 2001), Katju\xc5\xa1a Trampu\xc5\xbe in Milan \xc5\xbdnideri\xc4\x8d, ki je bil finalist kar petkrat zapored (med leti 2014 in 2018). \xc5\xa0tirikrat se je v finale uvrstila Ana Porenta, trikrat pa so finalisti postali Cvetka Bevc, Andrejka Jereb, Nina Krem\xc5\xbear (vitezinja poezije 2019), Cvetka Novak (vitezinja poezije 2003), Franci Novak (vitez poezije 2010), Tanja Petelinek Hohler, Breda Pugelj, Denis \xc5\xa0kofi\xc4\x8d (vitez poezije 2019) in Marica \xc5\xa0korjanec._NEWLINE_Do delitve nagrade ob\xc4\x8dinstva je pri\xc5\xa1lo dvakrat, v letih 2001 in 2003, do delitve nagrade strokovne komisije pa enkrat, in sicer leta 2019.\n_START_SECTION_\nIzdaje pesmi\n_START_PARAGRAPH_\nLeta 2010 so pri organizatorju turnirja, Zalo\xc5\xbebi Pivec, izdali knjigo I\xc5\xa1\xc4\x8dem pesem - pa sem v njej. Uredil jo je Nino Flisar, v njej pa je zbranih vseh 119 finalnih pesmi s prvih desetih turnirjev. Moralo bi jih biti 120, vendar so na 2. Pesni\xc5\xa1kem turnirju leta 2002 enega izmed finalistov zaradi kr\xc5\xa1enja pravil diskvalificirali. Spremno besedo je napisal Borut Gomba\xc4\x8d, ki je ve\xc4\x8dkrat sodeloval na turnirju kot \xc4\x8dlan strokovne komisije._NEWLINE_Na vsakem turnirju sicer izdajo Zbornik finalnih pesmi, v katerem so zbrane vse finalne pesmi s pripisanimi mnenji strokovne komisije.'